NOVEL TERUTU JEMU AMBUN LEMAI
Tusun Ke-26 BETEMU ENGGAU PENGETUA URUNG pukul 2.30 ngalih hari, Pengetua udah bisi datai. Kerita CRV Mirah udah bisi ba alai ke ngelakka kerita. Sida tiga iya lalu ngagai opis Kepala Pengajar nya. Mujur, nadai mayuh orang maya nya. Nadia ngasuh pangan iya dua iku nya dulu. Lebuh gilir iya datai, dada Nadia tak balat ketap-ketap. Munyi kesuh seput ba idung iya nyau didinga iya empu. Iya ngasaika mua iya bisi pansa-pansa ama chelap, ama angat. “Tama Nadia. Duduk,” ku Mr. Jonathan Jambai. “Terima kasih sir,” ku Nadia. “Kati asai peresa nuan sepi nuan? Ulih asai?” ku Mr. Jonathan ke merening tajam ngagai mua Nadia.  Mua Nadia asai ke didiang api.  Tak asai ke malu bechampur nangi. “Enda tentu temu sir. Asai iya tak ulih ga,” ku Nadia. “Okay. Aku arapka result nuan manah. Nama pelan nuan sekumbang ke nganti pemutus peresa ila dih? Nuan enggau Cikgu Dayang pulai  ka?” tanya Mr. Jonathan. “Bedau temu sir. Aku nadai betemu enggau Cikgu Dayang. Iya apin pulai. Jangka aku nadai aku enggau iya. Aku pulai ke rumah. Besulu enggau indai,” ku Nadia. Lebuh disebut ‘rumah’ enggau ‘indai’, Nadia ngasaika darah iya tak ngalun ngagai pala iya, ngasuh mua iya tak berasai tebal sereta angat. Peluh nyau beteresit ba mua iya. Iya ensepi ati diri tak bebali sinu. Ai mata iya pan enda  berasai lalu ngemenuhka kedua-dua kelupak mata iya, udah nya lalu nitik nurun kuyu iya. Nadia guai-guai ngambi perecha lalu ngendas ai chiru ke nyau berasai angat nya. “Kati nuan nadai berunding deka ngiga pengawa kena ngulihka belanja dulu?” ku Mr. Jonathan. “Nama….nama…pengawa ke ulih ngena pelajar enggi aku tu sir?” ku tanya Nadia bejaku kat-kat. Kening alus iya bisi dipeda ngeredut enda lama. Pengetua nya asai ti beduan iya. “Bisi. Nuan nembiak ke manah pendiau sereta betanggungjawap. Nuan mudah bulih pengawa. You have a bright future. Please look after yourself. Aku besai pengarapka nuan ulih nampung pelajar nuan. Sekumbang ke nganti, manah nuan minta nyadi guru penganti tauka guru sementara. Sebedau nuan mupuk pagila, nuan ngambi surat testimonial ari kerani dia, enti aku nadai ditu, okay?” ku Mr. Jonathan. “Terima kasih sir. Terima kasih ke semua tulung nuan ngagai aku ngelama-lama tu. Selamat tinggal,” ku Nadia sambil nyuaka jari kanan iya betabi enggau Pengetua lalu jari kiba iya ngendas ai mata iya ke enda ngetu-ngetu nurun kuyu iya. Pengetua ngenggam jari lembut Nadia rat, sambil lalu nyempulang dara biak nya pansut ari opis iya. Ati Pengetua pan sinu tang iya lelaki. Iya enda ulih ngayanka iya nitik ai mata kelebih agi ba mua nembiak iya. Pansut sida tiga ari opis Pengetua, sida pulai ngagai dormitori. Sida tiga iya bejalai betunda udi tang nadai berandau. Sida bela ngintu asai diri empu. Baka ke sama ngingatka jaku Pengetua tadi taja pan sida nadai nanya pangan diri pasal jaku iya. Datai di endur sida, sida bela ngenatka diri. Lemai ke penudi di sekula nya mai pengingat ke sinu. Ba pun lemai, Nadia dibai Cikgu Dayang begulai enggau iya di Quarters. “Nadia, nuan anang tekenyit ati lebuh aku madahka berita tu. Aku minta ampun laban nadai nyebut hal tu ngelama tu. Iya ke bendar, aku bisi minta transfer ke Kuching. Minggu tu tadi tinggal aku nyadi Pengawas Peperiksaan SPM di Engkilili, surat tu datai. Aku bulih pindah, Nadia,” ku pengajar nya. Nadia tekenyit amat ninga berita nya. Dada iya asai ke dientung. Berita pengajar nya nambahka agi penyinu iya. CIKGU DAYANG PINDAH “Nama nuan minta pindah ari sekula tu, enda nyamai ditu pia?” ku Nadia. Iya merening ke baruh. Mata iya enda nentang pengajar nya. Ati iya luluh. Orang ke alai iya bepanggai pengarap diatu nyau deka pindah ke bukai. Nama penyadi iya ku ati iya? “Ukai pia, nuan ukai enda nemu, Na. Aku udah lama gawa di sekula tu, nya alai aku layak minta pindah. Aku deka nambahka peneleba aku di sekula bukai. Aku minta pindah ukai reti iya aku enda rinduka sekula tu. Ukai ditu enda nyamai,” ku Cikgu Dayang. Nadia nadai nimbal tang majak kunduk-kunduk. Cikgu Dayang lalu angkat sereta nudukka diri nyendi Nadia. “Aku nemu utai ba ati nuan Nadia. Aku pindah ukai aku ninggalka nuan ari ati aku. Aku agi ingatka nuan. Nuan tetap menyadi aku munyi ku aku madahka indai lebuh nya. Nuan enda patut irau ati, iya adi,” ku iya baka ke nundukka anak mit nyabak. Jam nya Cikgu Dayang ngangkatka dagu Nadia lalu merening tajam ngagai mua adi iya. “Nuan udah lama nyabak. Mata nuan nyau bangkung. Nama kebuah Nadia, kita bisi belaya di dormitori ka?” ku sangka Cikgu Dayang. Nadia enda nyaut seleka mukut. Enda malas seleka beras. Iya semina ngilikka pala lalu nyeliahka diri diperening Cikgu Dayang. Cikgu Dayang pan badu agi nanya. Iya empu berundingka kebuah nya. “Anang nuan agi majak nyabak, Nadia. Uji nuan ngingatka semaya aku enggau seduai indai lebuh nya. Kati nuan meda gelang tu?” ku iya sambil ngangkatka lengan iya ti dirasuk gelang ke diberi indai Nadia nyauka dua taun udah diatu. “Kati nuan meda gelang tu?” ku pengajar nya nandu tanya iya ti enda disaut dulu tadi. “Bisi,” ku Nadia belabuh bejaku. “Bisi nuan meda iya agi perenching?” ku Cikgu Dayang. “Bisi,”ku Nadia nyaut Cikgu Dayang. “Nyah, baka nya ga penyayau aku ke nuan. Baka nya aku agi meruan rindu sereta ingatka Nadia munyi ku aku suba. Ukai enda tua udah beraku diri menyadi? Nya alai dini-dini endur aku gawa, aku agi ingatka nuan. Mengkang menyadi nuan. Nya alai nuan anang sekali-kali irau ati tauka takutka aku ninggalka nuan,” ku Cikgu Dayang. Dua iku dara biak ke sama gamal, sama pemesai, ke udah beraku diri menyadi nyau beberap. Cikgu Dayang lalu murus-murus pala enggau bau Nadia. Nadia pan majak merekuh Cikgu Dayang. Lemai nya Cikgu Dayang enda betudung. Buk iya sesibui panjai. Semua engkapan mua iya ayan. Nya mih ti ngasuh Nadia seduai Cikgu Dayang amat-amat baka diri menyadi. Baka menyadi tampung pala. Baka manuk bandung. “Terima kasih aka. Terima kasih Cikgu. Aku ukai enda pechayaka nuan. Ati aku balat irau. Mayuh macham pengirau,” ku Nadia. “Datai nuan di rumah ila, nuan madah ngagai indai mega, pasal aku ke pindah. Kemaya nuan pulai dih adi?” ku Cikgu Dayang. “Pagila,” ku saut Nadia. “Nama tepan nuan?” ku Cikgu Dayang. “Van Achai. Enda ulih ngena bas. Mayuh utai dibai,” ku Nadia. “Dinga nuan. Enti seduai ulih, seduai indai datai kitu lusa awakka enggau aku bekemas,” ku Cikgu Dayang. “Sorry aka, enda aku nemu nyanggup ari belakang. Ila mih aku madah ngagai indai,” ku Nadia. Iya irauka indai iya bisi penanggul. Malam nya Cikgu Dayang mai Nadia tinduk enggau iya di Quarters Pengajar. Nadia setuju laban barang iya udah disikap iya magang. Semina siti pekara ke ngachau runding iya laban iya enda ulih begulai enggau Maureen seduai Jamilah ba malam kepenudi nya. Malam nya laun seduai menyadi iya tinduk. Mayuh utai dikerandau. Lebuh nyau pagi, Nadia pulai ngagai dormitori agi nyungkap ambun. Maureen seduai Jamilah pan udah tumu dani. Bala nembiak bukai pan nyau bekeregup bekemas. Sebedau beserara pagi nya, sida ke lelaki pan bisi ngulu sida ke indu sambil besilih-silih besainka autograph. Nyau richuh Dewan Makai alai sida nganti transport sida datai. Bisi ga sida sekaban nya agi ulih bekeringik ketawa tang kemayuh agi sida iya bekesirut nyabak. Mata sida nyau mirah sereta bangkung. BESERARA Udah ngambi testimonial ari kerani, Nadia beberap-berap enggau Jamilah seduai Maureen. Bala classmate ke bukai nadai ayan. Jong nadai, Anding pan nadai. Udah nya, Nadia pan meri selamat tinggal ngagai kaban iya laban van Achai udah besedia nganti. Ari van iya ngepai enda ngetu-ngetu. Asai ke bisi isik ati iya didinga iya, We will meet again but things will not be the same. Goodbye. Penyinu majak ngeramak ati iya lalu ngasuh seput iya berasai sendat. Diau tak merampau. Ati lelengau. Tak berasai sinu ngenang. Berasai kusang. Oleh JANTAN UMBAT 
See author's posts
